กรุงศรีเก็งกำไรหยวนแข็ง
ออกกอง1ปีหวังกำไรสูงสุด5%ไทยพาณิชย์คาดดบ.ปีนี้3.5%
19 ส.ค. 2554

ออกกอง1ปีหวังกำไรสูงสุด5%ไทยพาณิชย์คาดดบ.ปีนี้3.5%
บลจ.กรุงศรี เก็งค่าเงินหยวนแข็ง ออกกองทุนดักหวังกำไร 5% ใน 1 ปี ฝั่ง บลจ.ไทยพาณิชย์ คาด กนง.ขึ้นดอกเบี้ยปีนี้แตะ 3.5% แนะลงทุนตราสารหนี้ระยะสั้น ส่ง 4 กองทุนใหม่ขาย
นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) กรุงศรี กล่าวว่า เปิดขายกองทุนเปิดกรุงศรีเงินหยวนคอมเพล็กซ์รีเทิร์น 1Y1 อายุประมาณ 1 ปี ระหว่างวันที่ 18–25 ก.ค. มีนโยบายลงทุน 75% ในตราสารหนี้ทั้งในและต่างประเทศอีก 25% ลงทุนในตราสารที่มีลักษณะของสัญญาซื้อขายล่วงหน้า ที่มีสินทรัพย์อ้างอิงเป็นอัตราแลกเปลี่ยนของค่าเงินหยวนเทียบกับค่าเงินเหรียญสหรัฐ 
ทั้งนี้ ในกรณีที่เงินหยวนแข็งค่าตามที่คาดการณ์ไว้เมื่อครบกำหนดอายุโครงการ นักลงทุนจะมีโอกาสได้รับผลตอบแทนสูงสุด 5% ในกรณีที่ค่าเงินหยวนไม่เปลี่ยนแปลงหรืออ่อนค่าลงยังได้รับเงินต้นคืนทั้งจำนวน
“บริษัทเชื่อว่าค่าเงินหยวนเมื่อเทียบกับเงินเหรียญสหรัฐจะมีแนวโน้มแข็งค่าต่อเนื่อง โดยนักวิเคราะห์ส่วนใหญ่คาดว่าจะแข็งค่าขึ้นเฉลี่ย 6.70% ในปี 2555” นายฉัตรพี กล่าว 
นางโชติกา สวนานนท์ กรรมารผู้อำนวยการ บลจ.ไทยพาณิชย์ เปิดเผยว่า ทิศทางการลงทุนตราสารหนี้ในไตรมาส 3 ถึงปลายปีแนะนำให้เน้นลงทุนในตราสารหนี้ระยะสั้น เพื่อ้องกันความเสี่ยงของราคาที่ผันผวนไปตามอัตราดอกเบี้ยที่มีแนวโน้มปรับขึ้นต่อเนื่องจากความกังวลเงินเฟ้อที่สูงและการฟื้นตัวของเศรษฐกิจ โดยคาด ว่าดอกเบี้ยนโยบายจะแตะ 3.50% ในปีนี้ 
เมื่อวันที่ 13 ก.ค. คณะกรรมการนโยบายการเงิน (กนง.) มีมติปรับขึ้นดอกเบี้ยอีก 0.25% มาอยู่ที่ 3.25%ตามคาด และธนาคารพาณิชย์ประกาศขึ้นดอกเบี้ยทั้งเงินฝากและสินเชื่อ
นอกจากนี้ บริษัทยังคงนโยบายออกกองทุนตราสารหนี้ระยะสั้น 3 เดือนถึง 1 ปี โดยจัดสินทรัพย์การลงทุนที่ผสมระหว่างพันธบัตรรัฐบาลและสถาบันการเงินทั้งในและต่างประเทศในสัดส่วนที่เหมาะสม ตลอดจนการลงทุนในตราสารหนี้ต่างประเทศ ซึ่งขณะนี้อยู่ระหว่างเสนอขาย 4 กองทุนพร้อมกันตั้งแต่วันนี้จนถึงวันที่ 18 ก.ค. 2554 มูลค่ารวม 2.3 หมื่นล้านบาท คาดให้ผลตอบแทน 33.70% ต่อปี ลงทุนขั้นต่ำกองทุนละ 1 หมื่นบาท 
สำหรับกองทุนเปิดไทยพาณิชย์ตราสารหนี้ในประเทศ 3M6 อายุ 3 เดือน คาดผลตอบแทนประมาณ 3% ต่อปี กองทุนเปิดไทยพาณิชย์พันธบัตรรัฐบาล 6M97 อายุ 6 เดือน คาดผลตอบแทน3% ต่อปี กองทุนเปิดไทยพาณิชย์ตราสารหนี้ 6M26 อายุ 6 เดือน คาดผลตอบแทนประมาณ 3.40% ต่อปี ลงทุนในพันธบัตรรัฐบาลไทย 22% พันธบัตรรัฐบาลเกาหลีใต้ 33% เงินฝากธนาคาร Bank of China (BOC) สาขามาเก๊า 25% และเงินฝากธนาคาร China Construction Bank (CCB) 20%
สำหรับกองทุนเปิดไทยพาณิชย์ตราสารหนี้ต่างประเทศ 1Y7 อายุ 1 ปี คาดผลตอบแทนประมาณ 3.70% ต่อปี ลงทุนในพันธบัตรรัฐบาลเกาหลีใต้ 55% เงินฝากธนาคาร Bank of China สาขามาเก๊า 25% เงินฝากธนาคาร Union National Bank 20%
บลจ.บัวหลวง เปิดขายกองทุนรวมบัวหลวงตราสารหนี้ชนิดระบุวันครบกำหนด 19/11 ลงทุนในพันธบัตรและหุ้นกู้ในประเทศ อายุ 6 เดือน คาดผลตอบแทน 3.25% ต่อปี เปิดขายวันที่ 13-19 ก.ค. 2554